
Város és vidéke kapcsolatrendszerének vizsgálata Eger funkcionális várostérségében

Dolgozatomban Eger városát és annak vonzáskörzetét vizsgáltam meg. Mivel Eger vonzáskörzete a központi funkciók szerteágazó körére terjed ki és több esetben megyehatárokon is átnyúló, a vizsgálatoknál csak az Egri kistérségre szorítkoztam és a városfalu kapcsolatok feltárásában a kistérség területére vonatkozóan alkalmazható módszerek kerültek előtérbe.A város központi szerepkörének feltárása mellett fontosnak tartottam annak megismerését is, hogy a falvak között milyen együttműködések alakultak ki, és a vidék milyen funkciókkal járul hozzá a városi lakosság életszínvonalának emelkedéséhez. A szakirodalom feldolgozásakor már egyértelművé vált, hogy nem lehet teljes a dolgozat, mivel a terjedelmi korlátok okán nem számolhatunk a vonzáskörzet vizsgálatok minden egyes szegmensével, ezért kiemeltem az oktatás témakörét.
 
A szakirodalom áttekintés után hipotézist állítottam fel: Eger meghatározó szerepet tölt be a környező települések között – kiemelten oktatás szemszögéből vizsgálva. Az Egri kistérség helyzetfeltáró elemzését tartalmazza, amely magában foglalja a közlekedési hálózatok, a természeti erőforrások, a demográfiai és gazdasági adatok bemutatását. SWOT elemzés, problémafa és célfa készítésével szemléltettem a városnak és vonzáskörzetének erősségeit,céljait, problémáit. A dolgozatomban mélyinterjúkra, a KSH Területi Statisztikai adatbázisából, és a Heves Megyei Kormányhivatal, illetve a kistérség önkormányzatai által szolgáltatott információkra támaszkodtam.
 
Az elemzéseket úgy végeztem el, hogy az Egri kistérséget három térkategóriára osztottam fel, amelyben az első kategóriát Eger, mint központi település, a másodikat pedig az agglomerálódó települések alkotják. A kistérség külső övezetének települései (gyakorlatilag a kistérségen belüli periféria) kerültek a harmadik csoportba.
 
Az oktatás helyzetének vizsgálata a hipotézisem alátámasztását szolgálta. Bebizonyosodott az a feltevésem, hogy Eger városa az oktatásban átlagon felül erős központi szerepkörrel és erős vonzáskörzettel rendelkezik, méltón megilleti az iskolaváros megnevezés. A közelben lévő kisebb települések lakossága a kitelepülő fiatal felnőttek nagy száma és a város közelsége miatt kevésbé szenved hiányt amiatt, hogy nem érnék el a magas színvonalú szolgáltatásokat.
 
Az erodálódó demográfiai szerkezettel jellemezhető településeken sokkal jelentősebb probléma az intézmények, illetve az oktatási szolgáltatások színvonalának fenntartása és közös intézményfenntartást tesz szükségessé.



